Diari Oficial de la Generalitat Valenciana


Sumari del DOGV 6314, del 20-07-2010 (2010/8138)

ORDE 22/2010, de 6 de juliol, de la Conselleria d'Agricultura, Pesca i Alimentació, per a l'aplicació a la Comunitat Valenciana del Reial Decret 457/2010, de 16 d'abril, pel qual s'establixen les bases reguladores de les ajudes per a la renovació del parc nacional de maquinària agrícola.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6314

Data del DOGV
:   20-07-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/8138


Data del document
:   06-07-2010

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * tractor
    * ajuda a l'agricultura
    * agricultor
    * suport econòmic
    * agrupació de productors agraris
    * explotació agrària
    * màquina agrícola
    * cooperativa agrícola
    * legislació

ORDE 22/2010, de 6 de juliol, de la Conselleria d'Agricultura, Pesca i Alimentació, per a l'aplicació a la Comunitat Valenciana del Reial Decret 457/2010, de 16 d'abril, pel qual s'establixen les bases reguladores de les ajudes per a la renovació del parc nacional de maquinària agrícola. [2010/8138]  
Este règim d'ajudes instrumenta, a la Comunitat Valenciana, el Reial Decret 457/2010, de 16 d'abril, que establix les bases reguladores de les ajudes per a la renovació del parc nacional de maquinària agrícola, per mitjà de la ferralla de les unitats més antigues i substitució per nous tractors i noves màquines que com estan equipats amb modernes tecnologies, milloren les condicions de treball, tenen més eficiència energètica i produïxen menys impacte ambiental.   
Este Reial Decret complix allò que s'establix en el Reglament (CE) número 1857/2006, de la Comissió, sobre l'aplicació dels articles 87 i 88 del Tractat a les ajudes estatals per a les xicotetes i mitjanes empreses dedicades a la producció de productes agrícoles, i pel qual es modifica el Reglament (CE) número 70/2001, i ha sigut assignat per la Comissió el número d'ajuda 73/2010.  
Es considera de molt d'interés introduir innovacions en els mitjans de producció de les explotacions agràries valencianes, la qual cosa contribuirà al fet que augmente el respecte al medi ambient en l'exercici de les seues activitats. En efecte, com es potencia la utilització de tractors i màquines automotrius dotats amb motors de nou disseny i de millor aprofitament energètic del combustible, es reduïx la contaminació per emissió de gasos i el seu nivell sonor, la qual cosa suposa més eficiència energètica i menys impacte ambiental.  
La incorporació en l'agricultura d'equips proveïts de modernes tecnologies i l'increment de l'equipament d'estos vehicles garantixen la millora de les condicions de treball dels agricultors en el maneig de la maquinària agrícola i els proporcionen més seguretat en els seus desplaçaments per les vies públiques.  
També es pretén promoure la utilització en comú de la maquinària agrícola per a economitzar els recursos del sector, la qual cosa permet l'ús més racional dels elements de producció i millorar la competitivitat de les explotacions dels associats.  
Finalment, es pretén actualitzar la normativa que regula estes ajudes per a més seguretat jurídica i, també, per a incentivar l'accés a la renovació del parc de maquinària per mitjà de l'increment de la quantia bàsica de l'ajuda.   
Per això, i en virtut de les facultats que em conferix l'article 28 de la Llei 5/1983, de 30 de desembre, del Consell, i l'article 47.3 i 47.11 del Decret Legislatiu, de 26 de juny de 1991, pel qual s'aprova el text refós de la Llei d'Hisenda Pública de la Generalitat Valenciana,  
ORDENE  
Article 1. Objecte   
1. Esta orde té com a objecte establir, en règim de concurrència competitiva, les bases reguladores d'ajudes per a renovar el parc de tractors i màquines automotrius agrícoles del sector agrari valencià per mitjà de la ferralla de les més antigues i la seua substitució per nous tractors i noves màquines, que com estan equipats amb modernes tecnologies, milloren les condicions de treball, tenen més eficiència energètica i produïxen menys impacte ambiental.  
2. També es poden destinar estes ajudes procedents de la ferralla de tractors i màquines automotrius a l'adquisició de determinades màquines arrossegades com:   
a) Sembradores directes.  
b) Cisternes per a purins i escampadores de fertilitzants sòlids equipades amb dispositiu de localització.  
c) Abonadores i equips d'aplicació de productes fitosanitaris que possibiliten una distribució correcta, per mitjà d'acreditació d'una estació d'assajos específica per a estos tipus de màquines.  
Article 2. Àmbit d'aplicació  
Esta disposició s'aplicarà als beneficiaris previstos en l'article següent i les explotacions o les instal·lacions del qual es troben, majoritàriament, al territori de la Comunitat Valenciana.  
Article 3. Beneficiaris  
1. Poden ser beneficiaris els titulars, segons s'establix en el Reial Decret 457/2010,16 d'abril de 2010, següents:  
a) Persona física titular d'una explotació agrària.   
b) Les cooperatives agràries, les cooperatives d'explotació comunitària de la terra, les cooperatives de treball associat l'activitat principal de les quals siga l'agrària i les societats agràries de transformació inscrites en els corresponents registres oficials.  
c) Altres persones jurídiques l'activitat principal de les quals siga la producció agrària i inscrites en els corresponents registres oficials.   
d) Així mateix, tindran la condició de beneficiari les comunitats de béns, comunitats de regants i les societats civils l'activitat principal de les quals siga la producció agrària i estiguen inscrites en els registres oficials corresponents. En tot cas, s'ha de nomenar un representant o apoderat únic de l'agrupació.  
No es pot dissoldre l'agrupació fins que haja transcorregut el termini de prescripció previst en els articles 39 i 65 de la Llei 38/2003, de 17 de novembre, General de Subvencions.  
e) Persones físiques o jurídiques l'activitat principal de les quals siga la prestació de servicis agraris, sempre que estiguen inscrites en els corresponents registres o censos oficials.  
Article 4. Requisits dels beneficiaris  
1. Els beneficiaris han de complir els requisits següents:  
a) Ajustar-se a la definició de PIME segons l'annex I del Reglament (CE) número 800/2008, de 6 d'agost de 2008, de la Comissió, pel qual es declaren determinades categories d'ajuda compatibles amb el mercat comú en aplicació dels articles 87 i 88 del Tractat (Reglament general d'exempció per categories).  
b) Complir les normes comunitàries aplicables a les inversions de què es tracte, tal com s'establix en l'article 26 del Reglament (CE) número 1698/2005, de 20 de setembre de 2005, relatiu a l'ajuda al desenrotllament rural a través del Fons Europeu Agrícola de Desenrotllament Rural (FEADER).  
c) Ser titular del nou tractor o màquina i de la maquinària feta ferralla, i es tindran en compte les excepcions recollides en l'article 5.1.b del Reial Decret 457/2010.  
d) No tindre la consideració d'empreses en crisi.  
e) No haver sigut sancionat per delictes o infraccions mediambientals o contra la Hisenda Pública.  
2. Així mateix, es poden beneficiar de l'ajuda les cooperatives agràries, les cooperatives d'explotació comunitària de la terra, les cooperatives de treball associat l'activitat principal de les quals siga l'agrària i les SAT, que adquirisquen un nou tractor o màquina per a la seua utilització en comú, ferralla d'una o més unitats de tractors o màquines automotrius antigues, els titulars dels quals siguen la pròpia cooperativa o bé socis d'estes, i que complisquen els requisits anteriors, a excepció d'allò que s'ha esmentat en la lletra c de l'apartat anterior.  
3. No poden obtindre la condició de beneficiaris aquells sol·licitants en els quals concórrega alguna de les circumstàncies previstes en els apartats 2 i 3 de l'article 13 de la Llei 38/2003, de 17 de novembre, General de Subvencions.  
Article 5. Quantia i compatibilitat amb altres ajudes  
1. La quantia de les ajudes serà l'establida en l'article 2 del Reial Decret 457/2010.  
2. La quantia màxima de les ajudes i la seua compatibilitat amb altres ajudes són les que figuren en l'article 3 del Reial Decret 457/2010.  
3. Estes quanties estan condicionades al fet que hi haja crèdit pressupostari adequat i suficient.  
4. Estan excloses d'esta ajudes les despeses vinculades a la transformació o la comercialització de productes agrícoles.  
Article 6. Requisits del nou tractor o màquina i del tractor i màquina automotriu fets ferralla  
1. El tractor nou o la màquina ha de complir els requisits que s'establixen en l'article 6 del Reial Decret 457/2010.  
2. El tractor i les màquines que es fan ferralla han de complir els requisits de l'article 5 del Reial Decret 457/2010.  
Article 7. Sol·licitud de les ajudes  
1. Les sol·licituds d'ajuda es dirigiran a les direccions territorials de la Conselleria d'Agricultura, Pesca i Alimentació, on es presentaran preferentment. També es poden presentar en els llocs i en les formes previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
2. Les sol·licituds es presentaran en dos exemplars. La Conselleria d'Agricultura, Pesca i Alimentació facilitarà l'esmentat model en les seues oficines comarcals, en les seues direccions territorials i en la pàgina web (http://www.gva.es).  
3. Anualment es presentaran les sol·licituds des del 2 de gener fins al 31 de març.   
4. La sol·licitud, que contindrà les dades següents, i s'hi adjuntarà la documentació necessària per a la seua comprovació:  
a) Nom, adreça i NIF o CIF del sol·licitant de l'ajuda.  
b) Tipus de beneficiari, d'acord amb les especificacions de l'article 3 d'esta orde.  
c) Ubicació, característiques de l'explotació i les condicions del sol·licitant de l'ajuda, d'acord amb l'article 2 del Reial Decret 457/2010.  
d) En cas que la sol·licitud siga presentada per un representant legal, el nom, l'adreça i DNI o NIE del representant, i s'ha d'aportar la documentació acreditativa de representació.  
e) Quan es tracte d'entitats amb personalitat jurídica han d'aportar estatuts o normes de constitució, actualitzats, inscrits en el registre o cens corresponent.  
f) En el cas d'agrupació sense personalitat jurídica es requerix:   
- Que l'activitat principal siga l'agricultura, i la ubicació i les característiques de les explotacions, s'especifica la seua superfície, els principals aprofitaments i el parc de maquinària que hi ha, si s'escau.  
- Els compromisos d'execució assumits per cada membre de l'agrupació i l'import de subvenció que aplicarà per cada un d'estos.  
- En qualsevol cas s'ha de nomenar un representant o apoderat únic de l'agrupació, amb poders suficients per a complir les obligacions que, com a beneficiari, corresponen a l'agrupació.  
- Declaració responsable de no-dissolució de l'agrupació fins que no haja transcorregut el termini de prescripció previst en els articles 39 i 65 de la Llei General de Subvencions.  
g) Dades bancàries. Si el compte no està donat d'alta en la base de dades de la Generalitat, s'ha d'aportar emplenat l'imprés de manteniment de tercers (model oficial pàgina web de la Generalitat Valenciana http://www.gva.es).  
h) Marca, model, potència a CV dels tractors i les màquines automotrius que es faran ferralla i any de la primera inscripció en el ROMA de cada unitat que es fa ferralla.  
i) Justificant acreditatiu de la satisfacció dels requisits especificats en l'article 5.1.a, b i c, i 5.2.a del Reial Decret 457/2010.  
j) Marca, model i preu net, sense IVA, del nou tractor o màquina que s'adquirisca, acompanyat amb una factura proforma que continga totes les dades esmentades.  
k) Quantia de l'ajuda sol·licitada, d'acord amb allò que s'establix en els articles 2 i 3 del Reial Decret 457/2010, desglossada en els diferents conceptes.   
l) Declaració responsable del sol·licitant sobre el compliment de la normativa d'integració laboral de persones amb discapacitat o, si s'escau, l'exempció de l'esmentada obligació i, si s'escau, la documentació que acredite que tenen més percentatge de treballadors discapacitats en les seues respectives plantilles, o el compromís de contractar un percentatge major de treballadors discapacitats durant l'àmbit temporal de la subvenció, o bé que acrediten un increment en les quotes previstes en la normativa vigent per a les mesures alternatives a la contractació de treballadors discapacitats, d'acord amb el Decret 279/2004, del Consell de la Generalitat.  
m) Declaració d'altres ajudes públiques sol·licitades per a la inversió que es proposa o, si s'escau, declaració responsable de ser l'única sol·licitud d'ajuda presentada per a esta inversió.  
n) Si el sol·licitant no és persona física, certificat de l'acta de l'Assemblea general o òrgan competent en què s'acorda sol·licitar esta ajuda a la Conselleria d'Agricultura, Pesca i Alimentació i es designa la persona autoritzada per a realitzar els tràmits oportuns.  
o) Declaració responsable de no estar sotmés a les prohibicions per a obtindre la condició de beneficiari establides en l'article 13 de la Llei 38/2003, de 17 de novembre, General de Subvencions.  
p) Declaració responsable de no pertànyer la seua explotació agrària a la categoria d'empreses en crisi, segons la definició establida en l'article 2.16 del Reglament (CE) número 1857/2006.  
q) Declaració responsable de no alienar el nou tractor o la nova màquina durant un període de cinc anys, comptats a partir de la seua adquisició. En cas d'incompliment, el beneficiari ha de reintegrar al Tresor Públic l'import de l'ajuda obtinguda i els interessos corresponents, llevat que per esta Conselleria s'atorgue l'autorització en els termes previstos per l'article 31.5 b de la Llei 38/2003.  
r) En consideració a allò que s'establix en l'article 31.3 de la Llei 38/2003, de 17 de desembre, General de Subvencions, quan l'import de les despeses subvencionable supere la quantia de 12.000 euros el beneficiari ha de sol·licitar, com a mínim, tres ofertes de diferents proveïdors, amb caràcter previ a la contractació del compromís d'entrega. L'elecció entre les ofertes presentades, que s'han d'aportar en la justificació o, si s'escau, en la sol·licitud de la subvenció, es realitzarà d'acord amb criteris d'eficiència i economia, i s'ha de justificar expressament en una memòria l'elecció quan no recaiga en la proposta econòmica més avantatjosa.  
5. La presentació de la sol·licitud per part del beneficiari comportarà l'autorització a l'òrgan gestor per a demanar els certificats d'estar al corrent de les obligacions fiscals (Agència Tributària i Generalitat Valenciana) i davant de la Seguretat Social.  
Article 8. Criteris de valoració  
1. En cas que les sol·licituds presentades excedisquen del crèdit disponible, s'ordenaran les sol·licituds d'acord amb els criteris de valoració següents:  
a) Per ser cooperativa de maquinària, cooperativa d'explotació comunitària de la terra o cooperativa amb secció específica de maquinària o de servicis que incorporen maquinària, sempre que dispose de reglament de funcionament intern: cinc punts.   
b) Per ser un altre tipus de cooperativa o una SAT: quatre punts.   
c) Per ser titular d'explotació prioritària: quatre punts.   
d) Per trobar-se l'explotació en una de les zones de muntanya o altres zones amb dificultats, entre les esmentades en l'article 36, lletra a, incisos i, ii i iii del Reglament (CE) número 1698/2005, de 20 de setembre de 2005, del Consell: tres punts.   
e) Per ser agricultor jove o tractar-se d'una explotació de titularitat compartida, d'acord amb l'article 2 del Reial Decret 297/2009, de 6 de març, sobre titularitat compartida de les explotacions agràries: tres punts.  
f) Per ser dona: dos punts.  
g) Per ser persona física o jurídica l'activitat principal del qual siga la prestació de servicis agraris: dos punts.  
h) Per tractar-se d'un model de tractor que es farà ferralla sense estructura de protecció homologada oficialment: dos punts.   
2. En el cas d'igualtat entre sol·licituds, s'atendrà en primer lloc la dels sol·licitants que acrediten que ocupaven, amb anterioritat a la publicació d'esta orde, més percentatge de treballadors discapacitats en relació amb les seues respectives plantilles, o que es comprometen a contractar un percentatge major de treballadors discapacitats durant l'àmbit temporal de la subvenció o que acrediten un increment en les quotes previstes en la normativa vigent per a les mesures alternatives a la contractació de treballadors discapacitats, d'acord amb el Decret 279/2004, del Consell de la Generalitat. En cas d'igualtat entre sol·licituds, es donarà prioritat a la corresponent al sol·licitant que vullga substituir el tractor de més antiguitat.   
3. En cas que algun dels beneficiaris renuncie a la subvenció, l'òrgan concedent acordarà, sense necessitat una nova convocatòria, la concessió de la subvenció al sol·licitant o sol·licitants següents a aquell en orde de la seua puntuació sempre que amb la renúncia per part d'algun dels beneficiaris s'haja alliberat crèdit suficient per a atendre almenys una de les sol·licituds denegades, i el sol·licitant manifeste per escrit el manteniment de la seua sol·licitud inicialment presentada i l'acceptació de l'ajuda.  
Article 9. Tramitació de les ajudes  
1. La instrucció del procediment de concessió de les ajudes correspon a les direccions territorials de la Conselleria d'Agricultura, Pesca i Alimentació.  
2. El personal instructor realitzarà les actuacions necessàries per a la determinació, el coneixement i la comprovació de les dades en virtut de les quals s'ha de formular la proposta de resolució.  
3. En cas que les peticions presentades excedisquen del crèdit disponible, s'ordenaran les sol·licituds tenint en compte el barem fixat en l'article 8.1 d'esta orde.  
4. Els components de l'òrgan col·legiat que ha d'emetre l'informe en què es concrete el resultat de l'avaluació de les sol·licituds, quan les sol·licituds presentades excedisquen el crèdit disponible, i estarà compost per:  
1) El titular de la Direcció de l'Àrea de Garantia Agrària.  
2) El titular de la Direcció de Servici de Protecció de Rendes Agràries.  
3) Un tècnic del Servici Protecció de Rendes Agràries.  
Es designaren com a suplents, en els casos de vacant, absència o malaltia, tècnics de l'Àrea de Garantia Agrària.  
5. La proposta de concessió es formularà a l'òrgan concedent per l'òrgan col·legiat, indicat en l'apartat anterior, a través de l'òrgan instructor.  
Article 10. Resolució de concessió de les ajudes  
1. La competència per a la resolució de les ajudes es delega en la directora general de Producció Agrària.  
2. El termini per a resoldre i notificar la concessió de les ajudes serà de sis mesos, comptats a partir de la data de la publicació de la corresponent convocatòria. Transcorregut el termini màxim sense que s'haja notificat la resolució, els interessats poden entendre desestimada la seua sol·licitud, segons s'establix en l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, així com l'article 55 de la Llei 9/2001, de 27 de desembre, de Mesures Fiscals, de Gestió Administrativa i Financera, i d'Organització de la Generalitat Valenciana.  
3. En el cas de sol·licituds desestimades per falta de pressupost, els seus titulars poden presentar una nova sol·licitud, dins del termini esmentat per la nova convocatòria a què s'acullen, que serà resolt en el termini esmentat per esta, i els serà d'aplicació allò que es disposa en la data de concessió de l'ajuda i i es considerarà, a l'efecte de l'article 6, punt 2 del Reial Decret 457/2010, com a data de sol·licitud la inicialment presentada.  
4. En la resolució de concessió de la subvenció es farà constar expressament el percentatge que correspon als fons procedents dels pressupostos generals de l'Estat i el que correspon a la Conselleria d'Agricultura, Pesca i Alimentació.  
Article 11. Justificació i pagament de les ajudes  
1. Abans del 31 d'octubre de cada any, el beneficiari ha de:  
a) Haver donat de baixa els tractors i les màquines en el ROMA on estiguen inscrits, després de fer-los ferralla, passe a vehicle històric o enviament a països en via de desenrotllament.   
b) Haver donat d'alta en el ROMA el nou tractor o màquina, i adjuntar-hi el justificant bancari del pagament i la factura de compra, en la qual han d'aparéixer detallats els conceptes següents:  
I. El preu de la tarifa del tractor o màquina adquirits, amb el seu equipament.  
II. Els descomptes aplicats per l'empresa venedora, s'especificaran els diferents conceptes i, en especial, els que aplique per la ferralla dels tractors o màquines automotrius antics.  
III. El preu net, sense IVA.  
2. El beneficiari s'ha d'aproximar de manera significativa al compliment total dels compromisos que va assumir quan sol·licità la subvenció. En cas que no realitze el 100% de l'activitat objecte de l'ajuda, només percebrà la part proporcional corresponent a l'activitat realitzada, i es reduirà proporcionalment la subvenció concedida o abonada.  
Article 12. Reintegrament  
1. Les ajudes previstes en esta orde estan subjectes al règim de reintegrament i de control financer que s'establix en la Llei 38/2003, de 17 de novembre, General de Subvencions.  
2. Quan s'acredite l'incompliment dels requisits, obligacions o compromisos dels beneficiaris derivats d'allò que es preveu en la resolució d'atorgament de la subvenció, en esta orde o en la resta de disposicions que siguen aplicables, es procedirà al reintegrament de les quantitats indegudament percebudes, amb els interessos corresponents, o es perdrà el dret a la percepció de l'ajuda si no s'haguera procedit al pagament.  
Article 13. Revisió  
Tota alteració de les condicions tingudes en compte per a la concessió de l'ajuda podrà donar lloc a la seua modificació.  
Article 14. Informes anuals  
Es delega en el titular de la Direcció General de Producció Agrària la remissió anual a la Direcció General de Recursos Agrícoles i Ramaders del Ministeri de Medi Ambient, Medi Rural i Marí de la informació indicada en l'article 10 del reial decret.  
DISPOSICIÓ ADDICIONAL  
Primera. Retirada de vehicles que es faran ferralla  
La Conselleria d'Agricultura, Pesca i Alimentació podrà establir convenis de col·laboració amb les associacions de comercialitzadors de maquinària agrícola, per a facilitar la retirada dels vehicles que es faran ferralla de les explotacions.  
Segona. Vehicles històrics  
En el supòsit de tractors d'època o històrics de més de 30 anys d'antiguitat, amb valor de col·lecció o susceptibles d'exposició en museus, es pot substituir el fet de fer-los ferralla per l'entrega a una entitat o associació que garantisca la seua retirada de l'activitat agrària.  
Tercera  
Mitjançant una resolució dictada pel titular de la Direcció General de Producció Agrària s'establirà tot allò relatiu al finançament de les ajudes i l'import global màxim corresponent a cada anualitat.   
DISPOSICIÓ DEROGATÒRIA  
Única  
Queda derogada l'Orde de 14 de maig de 2007, de la Conselleria d'Agricultura, Pesca i Alimentació, per a l'aplicació, a la Comunitat Valenciana, del Reial Decret 1539/2006, de 15 de desembre, pel qual es regula la concessió d'ajudes per a la renovació del parc nacional de tractors.  
DISPOSICIÓ FINAL  
Primera. Normativa aplicable  
En tot allò que no es preveu en esta orde ni en el Reial Decret 457/2010, s'aplicarà la Llei 38/2003, de 17 de novembre, General de Subvencions, el seu reglament executiu, aprovat per Reial Decret 887/2006, de 21 de juliol, i Decret Legislatiu de 26 de juny de 1991, pel qual s'aprova el text refós de la Llei d'Hisenda Pública de la Generalitat Valenciana.  
Segona. Facultat de desenrotllament  
Es faculta la Direcció General de Producció Agrària de la Conselleria d'Agricultura, Pesca i Alimentació, perquè emeta els actes, les resolucions i les instruccions que siguen necessaris per a l'aplicació d'esta orde.   
Tercera. Entrada en vigor  
Esta orde entrarà en vigor l'endemà de la publicació en el Diari Oficial de la Comunitat Valenciana.   
València, 6 de juliol de 2010  
La consellera d'Agricultura, Pesca i Alimentació,  
MARITINA HERNÁNDEZ MIÑANA